Linja-autonkuljettaja hyökkäsi vauhdilla pyöräilijän ja liikenteenjakajan väliin.

Tampereella oli uudenvuoden jälkeen vakava vaaratilanne linja-autonkuljettajan ja pyöräilijän välillä.

Petri Lammi kertoo, että kuljettaja tunkeutui ahtaaseen väliin ja todennäköisesti ylinopeudella.

Bussin ilmavirta heitätti pyöräilijää vasemmalle ajolinjaltaan.

Katso videolta linja-autonkuljettajan vaarallinen ohitus.

Bussia Tampereella ajanut linja-autonkuljettaja aiheutti torstaina illalla vakavalta näyttävän vaaratilanteen Viinikan kaupunginosassa.

Petri Lammi ajoi polkupyörällä Viinikankatua kello 18.30 aikaan ja nauhoitti menoaan videokameralla. Erikoiskamera tallensi sekä etu- että takakuvakulmasta, miten paikallisbussi ajoi hänen ohitseen kapeassa kohdassa.

Linja-autonkuljettaja pakotti ajoneuvonsa pyöräilijän ohi paikassa, jossa oli myös liikenteenjakaja. Lammi arvioi, että henkilöautollakin olisi tehnyt tiukkaa mahtua turvallisesti rinnakkain pyöräilijän kanssa.

Auto kiilasi rajusti Lammin eteen niin, että sen perä ohitti pyöräilijän vain arviolta senttien päästä.

– Polkupyörällä ei pysty havainnoimaan takaa tulevaa liikennettä. Kun bussi tuli näkyviin, se oli aika kaukana. Tuli täysin yllätyksenä, miten lähelle se siirtyi sivusuunnassa. Ilmavirta kiskaisi pyörää vielä 10 senttiä vasemmalle, Lammi kertoo.

– Luulin, että osuin auton kylkeen, kun se kiskaisi pyöräilytakin hihaa. Ei olisi tarvinnut olla kuin puoli metriä edempänä, niin se olisi osunut.

Rikosilmoitus tekeillä

Lammi arvioi pysyneensä pystyssä lähinnä sen takia, että on kokenut pyöräilijä. Bussin ilmavirtaa kasvatti se, että kuljettaja ajoi todennäköisesti ylinopeutta: alueella on 30 kilometrin tuntinopeusrajoitus, kun pyöräilijän arvioin mukaan bussi ajoi 45-50 kilometriä tunnissa. Lammi itse ajoi gps-seurantansa mukaan 27 kilometriä tunnissa.

Lammi kertoo, että Tampereen kaupunki on viime vuosina muuttanut Viinikankadun liikennejärjestelyjä. Ajoradan ulkopuolella kulkeva kevyen liikenteen väylä on nykyään yksinomaan jalankulkijoille, ja pyöräreitti on siirretty ajoradan reunaan omalle kaistalleen. Kaista on erotettu omalla sulkuviivallaan, jota autoilijoiden tulee noudattaa. Videolta voi havaita, että bussikuski ylittää kyseisen sulkuviivan ohituksen jälkeen.

Pyöräilijä kertoo tekevänsä viikonlopun aikana rikosilmoituksen bussikuskin toiminnasta. Alkuperäisessä videossa on kuultavissa, miten Lammi protestoi kuljettajalle äänimerkillä ja sadattelulla.

Juttu jatkuu kuvan jälkeen.

Kuvakaappaus videolta näyttää, miten läheltä bussi ohitti pyöräilijän. PETRI LAMMI

Seuraamuksia tapauskohtaisesti

Tampereen seudun joukkoliikenteen asiakaspalvelupäällikkö Tanja Lehtonen sanoo, että bussien liikennöitsijät ovat lähtökohtaisesti vastuussa kuskiensa asianmukaisesta toiminnasta. Selvää on, että heidän tulee noudattaa liikennesääntöjä ja -lainsäädäntöä.

Lehtonen kommentoi asiaa ainoastaan yleisellä tasolla, koska Tampereen kaupunki on liikennepalvelujen tilaaja, ei kuskin työnantaja.

– Kuljettajia koskevaa palautetta käsitellään säännöllisesti tapaamisissa liikennöitsijöiden edustajien kanssa. Palautteet voivat johtaa myös niin sanottuun sopimussanktioon, Lehtonen kertoo.

Seuraukset ovat asiakaspalvelupäällikön mukaan tapauskohtaisia.

Lehtonen kertoo, että joukkoliikenteestä tulee vuosittain yli 15 000 asiakaspalautetta, kun matkoja tehdään arviolta 40 miljoonaa. Palautteet koskevat tyypillisimmin paitsi kuljettajia, myös reittejä ja aikatauluja.

Oikaisu kello 18.37: Jutussa kerrottiin virheellisesti, että ohitusliikkeen tehnyt bussi olisi Tampereen kaupunkiliikenteen, eli TKL:n. Näin ei kuitenkaan ole. Myöskään asiakaspalvelupäällikkö Tanja Lehtonen ei ole TKL:n, vaan Tampereen kaupungin työntekijä.